**Povzetek revizijskega poročila *Pravilnost poslovanja Občine Lukovica* *v delu, ki se nanaša na dodeljevanje tekočih transferov***

Računsko sodišče je revidiralo *pravilnost poslovanja Občine Lukovica* *v delu, ki se nanaša na dodeljevanje tekočih transferov v letu 2012*. Cilj revizije je bil izrek mnenja o pravilnosti poslovanja občine v letu 2012 v delu, ki se nanaša na dodeljevanje tekočih transferov.

Računsko sodišče je o pravilnosti poslovanja Občine Lukovica v delu, ki se nanaša na dodeljevanje tekočih transferov v letu 2012, izreklo *mnenje s pridržkom,* ker Občina Lukovica ni poslovala v skladu s predpisi v naslednjih primerih:

* pri določitvi ocenjene vrednosti javnega naročila ni upoštevala celotnega trajanja javnega razpisa; javno naročilo storitev prevozov učencev je oddala dvema izvajalcema (izplačilo v skupnem znesku 91.712 evrov) na podlagi ekonomsko najugodnejše ponudbe, ne da bi posamezna merila opisala in ovrednotila; javno naročilo storitev prevozov učencev za sklop 2 je oddala na podlagi meril, ki so bila ovrednotena šele v postopku ocenjevanja ponudb, iz postopka izvedenega javnega naročila pa je razvidno, da je bil ponudnik izbran na nepregleden način (izplačilo v znesku 39.741 evrov); za javno naročilo storitev prevozov učencev ni sestavila končnega poročila o oddaji javnega naročila, obvestilo o oddaji javnega naročila pa je na portalu javnih naročil objavila prepozno; v odločitvi o oddaji javnega naročila storitev prevozov učencev za sklop 2 ni navedla ugotovitev in razlogov za svojo odločitev; storitev prevozov učencev je oddala dvema izvajalcema (izplačilo v skupnem znesku 91.712 evrov), ne da bi izvedla enega od predpisanih postopkov javnega naročanja;
* pred plačilom ni mogla v celoti preveriti višine obveznosti za stroške storitev v zavodih za odrasle;
* ni sprejela lokalnega programa za kulturo; župan ni sprejel sklepa o začetku postopka javnega razpisa za sofinanciranje programov na področju kulture; objava javnega razpisa ni vsebovala kriterijev za sofinanciranje programov na področju kulture; štirim izvajalcem kulturnih programov je dodelila sredstva v skupnem znesku 4.817 evrov, ne da bi prej izvedla javni razpis oziroma javni poziv;
* v objavi javnega razpisa na področju športa ni navedla vrste meril, v razpisni dokumentaciji pa ni navedla vrste meril, načina uporabe in pomena posameznih meril; štirim prejemnikom na različnih področjih je dodelila sredstva v skupnem znesku 2.661 evrov, ne da bi prej izvedla javni razpis; trem izvajalcem športnih programov je dodelila sredstva v skupnem znesku 2.200 evrov, ne da bi prej izvedla javni razpis;
* prejemniku je dodelila in izplačala 200 evrov, čeprav javnofinančni predpisi tega ne dovoljujejo.

Računsko sodišče je Občini Lukovica podalo *priporočilo* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 14. januarja 2015